T L A Č O V Á S P R Á V A

**Pohoda ponúka návštevníkom a návštevníčkam možnosť užiť si festival navždy, vďaka novému nekonečnému lístku**

**Pohoda dnes spustila predaj večného lístka Nekonečná Pohoda, ktorý zabezpečí návštevníčkam a návštevníkom nekonečný vstup na festival a ďalšie výhody.**Špeciálny lístok je limitovaný na 500 kusov a jeho cena vrátane všetkých výhod je 990 eur. Majitelia a majiteľky Nekonečnej Pohody si už nikdy nebudú musieť kupovať vstupenku na Pohodu, ktorá sa dokonca dá dediť, takže jej výhody si môžu užívať viaceré generácie festivalových nadšencov.  
  
K ďalším výhodám nekonečného lístku patrí napríklad zrýchlený vstup na festival cez osobitný koridor, doručenie festivalového náramku až domov, uvítací balíček s dizajnovou kartou Nekonečnej Pohody, nekonečná zľava na online nákup merchu, 48 hodinový prednostný nákup vybraných služieb a ďalšie darčeky alebo prekvapenia, ktoré získajú návštevníci a návštevníčky počas každého roka.  
  
Organizátori mysleli aj na tých, ktorí už majú kúpený lístok na ročník 2024 – pri kúpe Nekonečnej Pohody im bude odrátaná cena lístku, ktorý už majú zakúpený. Lístok im však ostane v platnosti, takže ho majú možnosť darovať napríklad ako vianočný darček.  
  
Ak si túto novinku návštěvníci a návštevníčky kúpia do polnoci 20.12., organizátori sľubujú, že im bude doručená ešte pred Vianocami.  
  
***"Sme hrdí na našich návštevníkov a návštevníčky - často hovoríme, že ak by existovala cena pre najlepšie festivalové publikum, práve Pohoda by bola jednoznačným víťazom. Chceme potešiť tých, ktorí chodia a chcú chodiť na Pohodu opakovane, ktorí festivalu dôverujú a podporujú ho. Sú dôležitou súčasťou nášho 27 rokov trvajúceho príbehu, spoluvytvárajú našu nezameniteľnú magickú atmosféru. Pre tieto "festivalové trvalky" sme pripravili večný lístok nekonečná Pohoda s množstvom výhod, ktoré si podľa nás zaslúžia. Tešíme sa, že nás spolu s nimi i s tými, ktorí Pohodu ešte len objavia, čaká veľa ďalších silných spoločných rokov," dodáva k večnému lístku šéf Pohody Michal Kaščák.***   
  
Viac informácií nájdete na webe Pohody: <https://www.pohodafestival.sk/sk/novinky/nekonecna-pohoda-vecny-listok-na-pohodu>  
  
-  
**PressKit Nekonečná Pohoda:**<https://drive.google.com/drive/u/1/folders/161keFDwiQhJdjsCqumhf0WRvR0M-q5LF>

**PressKit Pohoda 2023:**<https://drive.google.com/drive/folders/10pjNr9XUxpo6CWM4t-3lygdhYJ7SrbGp>

-

Kontakt pre médiá:

**Jozef Hámorský**

PR & Media

Tel.: +421 944 089 277

[jozo@pohodafestival.sk](mailto:jozo@pohodafestival.sk)

<http://www.pohodafestival.sk>